De velkendte gule brandslukningskøretøjer på Flyvestation Aalborg har for længst nået sidste salgsdato og er i dag byttet ud med nogle skinnende røde og toptunede nye brandbiler. Air Transport Wing på Flyvestation Aalborg har nemlig leaset tre nye brandslukningskøretøjer hos det østrigske firma Rosenbauer. Det sker, fordi det ikke længere er muligt at få reservedele til de gamle. -	Vi har været udfordret, fordi vores gamle brandslukningskøretøjer er over 21 år gamle, så de er ved at være slidte, fortæller leder for Brand- og Redningstjenesten ved Flyvestation Aalborg, Niels Beck-Holtebro. Lever op til tidens krav De nye brandslukningskøretøjer har navnet Panther 6x6. De har indbygget pulveranlæg og kan have op til 12.500 liter vand og 1500 liter skum med på én gang. En klar opgradering i forhold til de gamle brandbiler, der til sammenligning blot kunne rumme 8800 liter vand og 900 liter skum. -	Bare dét, at volumenen er så meget større, viser, at den er lavet med tidens krav, forklarer Niels Beck-Holtebro. Køretøjerne hører til på Flyvestation Aalborg, hvor de står klar, hvis der sker større ulykker i lufthavnen. De er bygget til at slukke store overfladebrande med brændstof, fordi de har så meget vand og skum i sig. Derfor er de også perfekte brandslukningskøretøjer til en lufthavn. En forbedring af sikkerheden Selvom de nye brandslukningskøretøjer bliver brugt til at overholde beredskabet på Flyvestation Aalborg, kan man også forvente, at de bliver taget i brug i civilsamfundet omkring Aalborg, under særlige omstændigheder, forklarer Niels Beck-Holtebro. -	Det kræver, at der er et stort samfundsmæssigt behov for det eller menneskeliv på spil, hvis de skal i brug, siger han. Køretøjerne skal bruges de næste to år, da udbudsmaterialet til nye brandslukningskøretøjer endnu ikke er klart. Det er derfor en midlertidig løsning, indtil man får erstatningskøretøjer for de gamle brandbiler. Det skaber dog ikke mindre begejstring hos Brand og Redningstjenesten på Flyvestation Aalborg. -	Det er en forbedring af sikkerheden, fordi det her er det nyeste, der findes på markedet. Man kan tydeligt mærke, at det her er en hel ny generation af brandbil, siger Niels Beck-Holtebro. I løbet af efteråret slår Flyvestation Aalborg tre pladser op hos Brand- og Redningstjenesten.

Opsummering:
Det er en klar forbedring af sikkerheden, lyder det fra Brand- og Redningstjenesten på Flyvestation Aalborg.